Attaq junjun xjal najleqe tojx Jerusalén i ok ten qanilte kyxol:
¿Nyapetzila' ichin lo a nchi jyo'nxjal ti'j,
tu'n tkub' kyb'yo'n?
Lu'tzin nyolin kywutzxjal kykyaqil,
exsin nti' ch'in nxi kyq'ma'n te.
¿Nyapela ma txi kynimin aj kawil qa axix Cristjo lo,
a at toklin tu'n Dios?
Me metzi'n qe' b'i'n qu'n ja' tzajnin ichin lo;
me aj tul te' Crist,
chitzin qa mix a'l te' b'ilte ja' tumil ktzajila,
chi chi'.
Atzaj te' tb'inte Jesús ikyjo tzmataq nxnaq'tzin tojjo tnejil ja te na'b'l Dios,
xi tq'ma'n tuk'a tq'ajq'ojil twi' kujxix wen:
B'alaqa ojtzqi'nqi'n kyu'n,
ex b'i'n kyu'n ja' ẍin tzaji'y.
Me nya wu'nx wib' we' ẍin saj;
qala' ma chin tzaj chq'o'n we' tu'n jun,
a mi ojtzqi'n kyu'n,
a twutzxix Tyol.
Noq o'kqinx we ojtzqilte,
qu'n atzin intinetaqa tuk'a toj kya'j,
ex atzi'n ja'lin ma chin tzaj chq'on tu'n,
tzalu'n twutz tx'otx'.
Tu'ntzi'n tyol Jesús ikyjo,
kyajtaq tu'n tok kytzyu'n,
ex tu'n tkux kyq'o'n toj tze;
me mix a'l jun aq'pin tq'ob' ti'j,
qu'n na'mx tpon kanin tq'ijil,
tu'n tkyim.
Me nimxxjal i nimin ti'j,
ex kyq'ma:
Ax twutz ate Cristjo.
¿Ma akupela b'ant nim techil tipin juntl,
tze'nku te' ichin lo?
Atzaj te' kyb'inte Parisey kyyolxjal nkyq'ma'n ti'j Jesús,
i jaw lab'te ti'j,
ex i kyij toj wen kyuk'a kynejil pale,
tu'n tkux kyjpu'n toj tze.
B'aj xi kychq'o'n xq'uqil te' tnejil ja te na'b'l Dios,
tu'n tok kytzyu'n.
Me tzunxtaq yolin te Jesús,
ex tq'ma:
Noq jun jte'b'in q'ij kchin tenb'iltla kyxola,
qu'n kchin ajil meltz'aja tk'atzjo a saj chq'on we'y.
Ok chi jyola wi'ja,
me nlay chin kneta kyu'n,
qu'n nlay che'xa ja' kchin tenb'iliy.
Tu'ntzin ikyjo,
i ok ten Judiy qanilte kyxolx:
¿Ja'tzila kxela qa nlay knet qu'n?
¿Mej qa antza kanin kyxol aj Judiy,
noq ja'chaqku najleqe kyojile tnam kyxol amaq' xjal,
moj qa ma txi' xnaq'tzil kye xjal nya Judiy?
¿Tze'ntzila t-xilin tyol,
a saj tq'ma'n qe,
qa kqo jyol ti'j,
ex nlay knet qu'n,
ex qa nlay qox ja' ktenb'ile?
Toj b'ajsb'il q'ij,
atzin q'ijjo nimxixtaq toklin toj nintz q'ij,
jaw we' Jesús,
ex xi tq'ma'n tuk'a tq'ajq'ojil twi' kujxix wen:
Qa ite' junjun at k'waj kyi'j toj kyanmin,
ku kytzaja wuk'iy,
ex chi k'wa'n.
Alkyejo knimil wi'ja,
k-anq'il jun xlok' a' itz' tojxi tanmin,
ikyxjo tze'nku nyolin toj Tu'jil Tyol Dios.
Atzin tz'elpine' tyol Jesús ikyjo:
Ayetzi'n kchi xel niminte,
iltaq ti'j tu'n t-xi kyk'mo'n Xewb'aj Xjan toj kyanmin,
tze'nku jun xlok' a' te chewsb'ilkye.
Qu'n na'mtaq tul Xewb'aj Xjan,
qu'n na'mxtaq taj Jesús toj tqoptz'ajiyil kya'j.
Tej tb'aj kyb'i'n tyol,
attaq junjun kyxol xjal kyq'ma:
Twutzxix qa ajo ichin lo atzin yolil Tyol Dios,
a iltaq ti'j tu'n tul.
Me attaq junjuntl nq'mante kyjalu'n:
Mina.
Qala' aku te Cristjo,
a sk'o'nxix tu'n Dios te Klolqe.
Me attaq junjuntl nq'mante:
¿Tze'ntzin tten ikyjo,
qu'n aj Galiley te xjal lo?
¿Ma tojtzin tx'otx' Galiley ktzajile te Crist?
Qu'n ntq'ma'n toj Tu'jil Tyol Dios,
qa t-xe'chil David te Crist,
ex qa iltaq ti'j tu'n titz'je tojxjo tnam Belén,
a ttanim David.
Tu'ntzi'n ikyjo,
b'e'x b'aj kub' kypa'nxjal kyib' noq tu'n tpaj Jesús.
Attaq junjun a kyaj tu'n t-xi kyi'n toj tze,
me mix a'l jun ok tzyunte.
Ayetzin xq'uqil te tnejil ja te na'b'l Dios,
i meltz'aj ja' ite'yetaq Parisey exqetzi'n kynejil pale,
ex xi kyqanin kye'.
¿Tiqu'n mi saj kyinji'y ichin,
a xi qq'ma'n kye'y?
Xitzin kytzaq'win xq'uqil:
Qu'n tu'n b'ajxi qb'i'y txqan yol tb'anilqex tze'nku tyoljo xjal lo.
Ayetzin kye Parisey xi kytzaq'win:
¿Majqex kye ma txi kyq'o'n kyib' tu'n kykub' sb'u'n tu'n?
¿Ma attzin jun qnejil mo jun Parisey o nimin ti'j?
Me o'kqexjo ma' xjal,
a mi n-el kyniky' te Tu'jil Tyol Dios;
b'a'n tu'n kyxi' toj najin te jun majx.
Me attaq jun Parisey,
Nicodem tb'i,
a xta'j yolil tuk'a Jesús toj qniky'in,
ex xi tq'ma'n:
¿Ma nyatzin ntq'ma'n toj qkawb'il nlay txi qq'ma'n ti'j jun xjal qa nya wen,
a na'mxtaq qb'inte nej ti'tzin t-xilin t-xnaq'tzb'il?
I jaw yasin ti'j Nicodem,
ex xi kyq'ma'n:
¿Mej qa aj Galiley teja?
Ka'yinkuxa toj Tu'jil Tyol Dios,
ex k-elil tniky'a te qa mix ti'x jun yolil Tyol Dios k-elitz antza toj tx'otx' Galiley.
Tb'ajlinxi' ikyjo;
b'e'x i b'aj aj junjun kyja.